Microsoft opgav sag mod Micro Soft i Sorø. Sorø Micro Soft havde nemlig registreret navnet først.

Af Jakob Risom, Computerworld

Den 10. december 1997 fik indehaverne af forretningen Sorø Micro Soft, brødrene Henrik og Preben Schmidt, 48 timer til at afstå fra deres navn. Ellers ville de blive hevet i retten, hed det fra softwaregiganten Microsoft. Det skriver Sjællands Tidende.



Sorø Micro Soft er en lille forretning, der sælger og rådgiver omkring computerudstyr og software, derfor ville det være nærliggende at have registreret navnet for at få lidt ekstra kunder i butikken.

Sagen kom imidlertid aldrig for retten, fordi Sorø-firmaet faktisk registrerede navnet Sorø Micro Soft allerede i 1979, og dermed havde Microsoft ingen sag. Navnet Microsoft blev nemlig først registreret i Danmark i 1989.



Sagen endte med, at Henrik og Preben Schmidt tilbød Microsoft-bossen Bill Gates at købe navnet for 50 millioner dollars, men de fik aldrig noget svar. Siden har der været tavst fra Microsoft omkring sagen, men navnet giver en del henvendelser, som virksomheden ikke ellers ville have fået, fortæller Henrik Schmidt.

? Vi får en del jobansøgninger, men også kunder, specielt i udlandet lægger mærke til os på søgemaskinerne, når de søger på Microsoft i to ord, siger han med en vis tilfredshed i stemmen.



